Clemens 13.
Clemens 13., Carlo Rezzonico, 7.3.1693-2.2.1769, pave fra 1758. Han blev kardinal 1737 og i 1743 biskop af Padova. Hans valg til pave fandt sted, efter at Frankrig havde nedlagt veto mod en anden kandidat. Under hans pontifikat gik jesuiterstriden ind i sin afgørende fase, da Portugal i 1759, Frankrig i 1762-64 og Spanien i 1767 udviste jesuitterne. I 1769 krævede de katolske magter officielt jesuiterordenens ophævelse, men Clemens 13. døde, før spørgsmålet blev afgjort.